Vapauspuolue (Alankomaat)

Vapauspuolue (holl. "Partij voor de Vrijheid") (PVV) on alankomaalainen kansallismielinen, konservatiiviliberaalinen ja oikeistopopulistinen puolue. Sitä johtaa Geert Wilders.
Toiminta ja organisaatio.
Puolueella on yksi jäsen, Wilders itse, eikä se näin ole oikeutettu Alankomaiden puoluetukiin. Puolueen toiminta on täysin lahjoitusten varassa. Puolue on ainutlaatuinen myös siksi, että sillä ei ole muille alankomaalaisille puolueille tyypillisiä piirteitä kuten puoluekokousta, paikallisosastoja, nuorisojärjestöä tai tutkimuslaitosta.
Yhden hengen puoluetta on perusteltu ensinnäkin sillä, että vastaavanlainen oikeistopopulistinen Pim Fortuynin lista kaatui aikoinaan jäsenistön sisäisiin kiistoihin, minkä lisäksi jäseniksi liittyi myös ei-toivottuja äärioikeistolaisia. Myös Wildersin vaatimat turvatoimet vaikeuttaisivat toimintaa, mikäli mukana olisi iso määrä ihmisiä. Sittemmin Wilders on myös perustellut puolueensa organisaatiota sillä, että isosta jäsenistöstä koostuva puolue on konseptina vanhanaikainen ja irtautunut ihmisten arjesta. 
Ideologia ja tavoitteet.
Vapauspuolue kannattaa kansallista suvereniteettia sekä hollantilaisen kulttuurin ja perinteiden säilyttämistä. Puolue korostaa turvallisuutta, ja se on EU-kriittinen ja islamkriittinen.
Geert Wilders päättää puolueessaan kaikista asioista ja laatii sen ohjelmat ja suunnitelmat. Wilders on sanonut ryhtyneensä politiikkaan ainoastaan vastustaakseen islamia. Puolueen ohjelmissa Alankomaiden ”islamisaation” vastustus ja islamin uhkaamien edistyksellisten länsimaisten arvojen puolustus ovatkin olleet näkyvässä osassa. Puolue vastustaa islamin uhan vuoksi myös massamaahanmuuttoa, Alankomaiden vasemmistolaista eliittiä sekä ylikansallisia organisaatioita kuten Euroopan unionia.
Vuoden 2010 puolueohjelmassaan puolue kannatti Alankomaiden senaatin lakkauttamista, puoluetukien poistamista vasemmistolaisilta puolueilta, rahoituksen lakkauttamista ilmastonmuutoksen torjuntaan pyrkiviltä projekteilta sekä päästöverojen lakkauttamista, tuulivoimasta luopumista, investointeja ydin- ja hiilivoimaan, kehitysavun lakkauttamista, kaikkien kansalaisten rekisteröimistä etnisen ryhmän perusteella, maahanmuuton voimakasta rajoittamista ja osittaista kieltämistä, islamin poistamista Alankomaiden yhteiskunnasta, sekä Euroopan unionin lakkauttamista tai Alankomaiden eroa siitä ja kaiken yhteistyön lopettamista. Puolue luopui Alankomaiden EU-eron vaatimuksestaan eurovaalien 2024 alla. Sen sijaan puolue haluaa muuttaa EU:ta sisältä käsin.
Vapauspuolue puolustaa seksuaalivähemmistöjen oikeuksia osana ”liberaalia kansakuntaa”. Puolue pitää islamia uhkana homojen tasa-arvolle. Puolue ja sen johtaja ovat myös arvostelleet Alankomaiden kouluja ”wokesta” sukupuoliopetuksesta ja poliittisesta indoktrinaatiosta, joka koskee sukupuoli-identiteettiä, ilmastoaktivismia ja oman maan historian väheksyntää.
Hallituskaudellaan vuoden 2023 vaalien jälkeen ja vaalikampanjassaan vuoden 2025 vaaleihin Vapauspuolue on kertonut vastustavansa islamia, haluavansa rajoittaa maahanmuuttoa, leikkaavansa kehitysapua ja laittavansa Alankomaat etusijalle. Turvapaikkahakemukset tulisi jäädyttää, burka ja islamilaiset rukouskutsut kieltää sekä arabiankieliset ja epälänsimaiset tekstit poistaa myynnistä. Puolue haluaa myös saada vuokrat ja lääkkeiden hinnat alemmaksi sekä parantaa omaishoitajien tukia ja asumistukia.
Vaalimenestys.
Parlamenttivaalit.
Parlamenttivaalissa 2023 saamansa vaalivoiton seurauksena Vapauspuolueesta tuli hallituspuolue. Se jätti hallituksen kesäkuussa 2025 erimielisyyksistä maahanmuuttokysymyksissä.